Grensposte nie geraak deur SAID-stakingSAID-werkers van die vakbonde Nehawu en PSA staak sedert 28 Maart 2019 oor ŉ loondispuut (Foto: Leon Lestrade/African News Agency/ANA) Die Suid-Afrikaanse Inkomstediens het Vrydag gesê daar is geen ontwrigtings by doeanebedrywighede by die land se grensposte nie terwyl ŉ staking van sy werknemers voortduur. “Alle doeanes is steeds operasioneel met gebeurlikheidsplanne wat in plek gestel is,” het die SAID in ŉ verklaring gesê. “Wetstoepassers, spesifiek die Suid-Afrikaanse Polisiediens, lewer ook bystand en dit beteken die invloed van die staking word tot die minimum beperk.” Die SAID het gesê mediaberigte van opeenhopings by grensposte is die gevolg van voertuigverkeer en nie die staking nie. Minstens een SAID-beampte is by Lebombo-grenspos in hegtenis geneem wat die bedrywighede wou ontwrig, lui die verklaring. “Daar was geïsoleerde pogings om personeellede te intimideer en verkeersvloei te ontwrig, maar die SAPD het vinnig reageer.” Meeste SAID-takke bly gesluit en slegs 20 takke is oop met kernpersoneel. Vakbondlede van die Vereniging vir Staatsamptenare (PSA) en die National Education, Health and Allied Workers’ Union (Nehawu) staak sedert Donderdag en eis, onder andere, ŉ verhoging van 11,4%. Die SAID bied 7% aan.